РЕПУБЛИКА СРБИЈА

НАРОДНА СКУПШТИНА

Одбор за културу и информисање

16 Број: 06-2/512-15

11. децембар 2015. године

Б е о г р а д

З А П И С Н И К

35. СЕДНИЦЕ ОДБОРА ЗА КУЛТУРУ И ИНФОРМИСАЊЕ

НАРОДНЕ СКУПШТИНЕ РЕПУБЛИКЕ СРБИЈЕ,

ОДРЖАНЕ 8. ДЕЦЕМБРА 2015. ГОДИНЕ

Седница је почела у 09,05 часова.

Седницом је председавала Весна Марјановић, председница Одбора.

Седници су присуствовали: Небојша Татомир, Милена Турк, Бранка Каравидић, Мирјана Андрић, Милорад Цветановић, Александар Југовић, Милосављевић Ненад, Стојковић Душица и Срђан Драгојевић, чланови Одбора.

Седници нису присуствовали чланови Одбора, мр Александра Јерков, Мира Петровић, Љиљана Несторовић, Сања Николић, Владимир Ђукановић и Саша Мирковић, нити њихови заменици.

Седници су присуствовали Иван Тасовац, министар културе и информисања, Саша Мирковић, државни секретар у Министарству културе и информисања и Ненад Мијаиловић, државни секретар у Министарству финансија.

**Весна Марјановић** је предложила да Дневни ред буде допуњен тачком: „Разматрање предлога закона о измени закона о јавним медијским сервисима, у начелу“.

Одбор је већином гласова усвојио овај предлог а затим и следећи:

**Д н е в н и р е д:**

1. Разматрање Предлога закона о буџету Републике Србије за 2016. годину – раздео 27;
2. Разматрање Предлога закона о измени закона о јавним медијским сервисима који је поднела Влада, у начелу;
3. Разно.

**ПРВА ТАЧКА -** Разматрање Предлога закона о буџету Републике Србије за 2016. годину – раздео 27

Председавајућа је реч дала министру Ивану Тасовцу са молбом да представи буџет, раздео 27 за 2016. годину.

**Иван Тасовац** је одмах на почетку седнице истакао да Влада Републике Србије препознаје значај културе и да је с обзиром на неопходну финансијску консолидацију које је, сматра се, најбоље решење у овом тренутку. Говорећи о буџету, министар Тасовац образложио је значајно смањење буџета за културу, осврћући се на субвенције за јавне сервисе и капиталне инвестиције.

Уводну реч дао је и **Ненад Мијаиловић**, државни секретар у Министарству финансија који је истакао да је ово друга година у којој се усваја буџет у сарадњи са Међународним монетарним фондом. Нагласио је да је план који је у почетку деловао изузетно амбициозно и додао да је структурно прилагођавање и уштеда значајна у овој години, што је потврдио и Фискални савет. Резултат је добар и то показују и прве цифре, истакао је Ненад Мијаиловић. На тим основама планиран је и буџет за 2016. годину који је предложен народним посланицима и који је на линији реализације програма са ММФ-ом. Нагласио је да Буџет има и развојне елементе, а то су позитивна трошења или капитални издатци у износу од 40 милијарди динара. Указао је на чињеницу да је инфлација испод коридора који је предвидела Народна банка Републике Србије што говори о унутрашњим финансијским равнотежама. Нагласио је да је референтна каматна стопа на историјском минимуму. У контексту свега наведеног је и предложени буџет за 2016. годину.

Након уводног излагања, **Иван Тасовац** је напоменуо да је значај културне баштине препознат и да је на основу тога буџет за савремено стваралаштво увећан. Додатни елемент представља и могућност финансирања пројеката кроз програм „Креативна Европа“ који ће српској култури дати нови замајац.

Председавајућа је поставила питање у вези са платама запослених у области културе и њиховог повећања. Такође, констатовала је да је финансирање Јавног медијског сервиса „Радио-телевизија Србије“ упитно јер систем за наплату таксе још увек није припремљен.

**Ненад Мијаиловић** истакао је да Влада Републике Србије има циљеве које мора да испуни као што су циљ дефицита и циљ кретања плата, као и да у складу са тиме постоје одређена ограничења. Један од циљева је и повећање плата у систему образовања и социјалне заштите, а да запослени у области културе нису једини која нису имали корекцију плата. Напоменуо је да, што се повећања плата у јавном сектору тиче, ово максимум који је могао бити обезбеђен за наредну 2016. годину. Додао је да није искључена могућност корекција плата и у наредној години.

**Иван Тасовац** надовезао се на дискусију истичући да његова позиција јесте борба за бољи статус уметника и додао да је највећи успех постигнут тиме што је култура по први пут сагледана као посебна област. Први пут постоји систем у култури са тачним бројем запослених и истакао да се нада да ће повећање плата у будућности бити управо у овој области.

**Весна Марјановић** је рекла да сматра да повећање плата запослених у култури не би представљало велико оптерећење за буџет за културу и информисање и замолила да се посланицима појасни разлог.

**Ненад Мијаиловић** истакао је да није дозвољено повећање плата јер морају да се испуне циљеви у складу са договором са ММФ-ом. Такође, образложен је начин система наплате таксе и начин на који такса може да се смањује у наредним годинама.

**Бранка Каравидић** поставила је питања у вези са бројем запослених у области културе и висине таксе за Јавни медијски сервис и замолила за појашњење висине таксе од 150 динара која је предложена.

**Иван Тасовац** истакао је да је у складу са Законом о јавним медијским сервисима одређена висина таксе до 500 динара и додао да је Управни одбор тај који одлучује о тачном износу. Такође, локалне самоуправе ће само аплицирати за финансирање својих пројеката на основу приоритета и истакао да ће циљ децентрализације на овај начин бити остварен.

У даљем току седнице, председавајућа је поставила питање везано за реновирање и отварање Народног музеја и Музеја савремене уметности.

**Иван Тасовац** истакао је да Народни музеј неће бити отворен у мају наредне године и да се планирају нови рокови због постојеће ситуације које су у вези са расписивањем тендера. Музеји ће свакако бити завршени, пројектна документација за оба музеја је завршена, истакао је министар културе и информисања, нагласивши да је то један од приоритета ове Владе.

**Председавајућа** је поставила питање везано за износ у области савременог стваралаштва, тачније да ли се у оквиру овог износа налазе и сопствена средства установа, као и да ли се међу тим средствима налазе и средстава за Филмски центар Србије и кинематографију.

**Иван Тасовац** истакао је да у овај износ не улазе средства установа, али да су наравно планирана средства за Филмски центар Србије и сматра да ће то дати посебан импулс филмској индустрији. Такође, министар је додао да не сматра да је доношењем сета медијских закона дерогиран Закон о кинематографији, као што је председавајућа предходно истакла, јер је тиме створен предуслов да се приступи финансирању медија кроз програм „Кретивна Европа“ до 2020. године. То представља додатни стимуланс за српску културу.

**Весна Марјановић** истакла је да је проценат издвојена за област културе 0,69% за 2016. годину.

**Милорад Цветановић** сматра да је потребно ставити акценат на то да средства за културу нису умањена за 4 милијарде динара већ су то средства која су била намењена финансирању јавних медијских сервиса.

С обзиром да поводом ове тачке Дневног реда није било даље расправе, председавајућа је ставила на гласање Предлог закона о буџету Републике Србије за 2016. годину – раздео 27.

Одбор је са 8 гласова за и 2 гласа против **прихватио** Предлог закона о буџету Републике Србије за 2016. годину – раздео 27.

Одбор је са 8 гласова за, 1 гласом против и 1 уздржаним одредио за известиоца Одбора за културу и информисање на седници Одбора за финансије, републички буџет и контролу трошења јавних средстава, **Весну Марјановић**.

**ДРУГА ТАЧКА -** Разматрање Предлога закона о измени закона о јавним медијским сервисима који је поднела Влада, у начелу

Председавајућа је информисала присутне да се овим Законом уређује, у складу са европским стандардима и међународним документима у области електронских медија, рад јавних медијских сервиса и то: Јавне медијске установе „Радио-телевизија Србије" и Јавне медијске установе „Радио-телевизија Војводине". Замолила је министра Тасовца да образложи народним посланицима разлоге за доношење измена овог Закона по хитном поступку.

**Иван Тасовац** истакао је да је кроз разговоре са ММФ-ом изражена дилема о спровођењу наплате таксе и додао да сматра да сматра да је ово решење најбоље. Такође, министар је искористио прилику да обавести чланове Одбора и ширу јавност да је Државна ревизорска институција завршила контролу у Министарству културе и информисања и да је мишљење ове институције позитивно.

**Весна Марјановић** навела је да је ово изузетно важна тема и додала да се она одувек залагала за независно финансирање Јавног медијског сервиса, као и плаћање таксе. С обзиром да технички прелазак на наплату таксе још увек није припремљен поставила је питање шта је потребно да се та процедура заврши.

**Иван Тасовац** рекао је да се слаже са Весном Марјановић када је у питању независно финансирање јавног медијског сервиса и додао да је тачно да се постављају нови рокови, али да је разлог за то много недовршених процедура као што је приватизација медија, доношење медијских закона, реновирање музеја и сл. Такође, министар Тасовац истакао је да је тренутно најважније да се створи и успостави одрживи систем у култури.

**Милорад Цветановић** образложио је да у складу са представничком функцијом Народне скупштине обавља своју улогу народног посланика. У свом излагању, дотакао се програмске шеме Јавног медијског сервиса РТС-а и додао да је предлог Владе Републике Србије примерен и у складу са тренутним економским могућностима грађана Републике Србије.

**Весна Марјановић** одговорила је да није било речи о висини таксе за јавни медијски сервис, већ о начину финансирања јавних медијских сервиса.

С обзиром да поводом ове тачке Дневног реда није било даље расправе, председавајућа је ставила на гласање Предлог закона о измени закона о јавним медијским сервисима који је поднела Влада, у начелу.

Одбор је са 6 гласова за, 2 гласа против и 2 уздржана, **прихватио** Предлог закона о измени закона о јавним медијским сервисима, у начелу.

Одбор је са 8 гласова за и 1 уздржаним одредио за известиоца Одбора за културу и информисање на седници Народне скупштине, **Душицу Стојковић**.

**ТРЕЋА ТАЧКА- Разно**

За реч се јавила **Бранка Каравидић** која јеистакла да је непримерена изјава министра Гашића била предмет расправе предходних дана у медијима и замолила министра Тасовца да образложи разлог због чега се као ресорни министар није огласио по овом питању.

**Иван Тасовац** сматра да се председник Владе обратио у име целе Владе у којој је и он сам министар.

**Бранка Каравидић** навела је да се не слаже са његовим ставом и додала да су након изјаве председника Владе изјаве медијима дали и други министри.

**Весна Марјановић** додала је да поруке из ЕУ показују забринутост због стања медијских слобода у Републици Србији и поручила министру Тасовцу да новинарска и културна јавност очекује његово веће залагање.

**Иван Тасовац** се захвалио председавајућој на сугестији и замолио је да не даје изјаве у име ове заједнице којој управо он и припада као бивши студент Московског конзерваторијума и додао да се он на исти начин као и раније залаже за слободу медија и прекид самоцензурисања у складу са најбољом европском праксом.

**Милорад Цветановић** се у свом обраћању осврнуо на изјаву министра Гашића и додао да је председник Владе одмах реаговао.

**Иван Тасовац** сматра да је чин министра Гашића био недопустив и додао да је ово једина Влада које је реаговала одмах.

**Милена Турк** информисала је присутне да је посета министра Гашић у фабрици „Прва петолетка“ трајала три сата, где се одлучивало о судбини 1300 радника, као и да то нико од медија није пренео. Тиме се надовезала на наводе да постоји цензура у медијима и прокоментарисала да се у општини Трстеник на великом броју примера може видети неадекватно извештавање појединих медија.

**Иван Тасовац** указао је на промене које су се десиле у нашем друштву у предходном периоду и истакао да оне показује начин на које се наше друштво мења, модернизује, побољшава.

У даљом расправи учествовали су **Весна Марјановић и Милорад Цветановић.**

С обзиром да није било више пријављених за реч, председавајућа је закључила расправу у вези са овом тачком Дневног реда.

Седница је завршена у 11 часова.

**Саставни део овог Записника чини писана обрада тонског снимка, у складу са чланом 81. Пословника Народне скупштине.**

СЕКРЕТАР ОДБОРА ПРЕДСЕДНИЦА ОДБОРА

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Дана Гак Весна Марјановић